再用韵酬陳祕校來詩有擊楫清中原之志故中間多及之
作者：敖陶孫
朝代：宋

paragraphs: 海中老蜃噓樓閣，局促鶢鶋魯東泊。
忍能杯視九雲夢，戢戢魚頭沸相灂。
濤江亭東識君面，再見白也大鵬作。
雄辭已褫壯士氣，窮髮天驕堪面縛。
我家荆楚起孤劍，奮身多自青油幕。
南遷閩嶠已三世，土風正坐儒冠錯。
尚當拂磨十丈崖，刻頌欲將文字託。
今君精悍喜談兵，指畫魚麗分鸛鶴。
會當平敵走行在，金印皇皇看手攫。
不應從我學詩句，格律牽纏紛纆索。
世間冷暖逐處所，火井自溫冰井涸。
論詩說劍亦奇事，媿乏三盃澆索寞。
誓將併敵起三關，不作羣狐猜鎮惡。
齊紈魯縞我山東，指日戎車會于濼。